PROGRAM AFIRMATIVNE MERE UPISA LICA SA INVALIDITETOM

Upis u prvu godinu studija

U okviru Programa afirmativne mere upisa lica sa invaliditetom u prvu godinu osnovnih i integrisanih studija na visokoškolskim ustanovama čiji je osnivač Republika Srbija u školskoj 2024/2025. godini, mogu biti upisani kandidati:

- korisnici kolica ili lica koja se otežano kreću,

- sa delimičnim ili potpunim oštećenjem vida (slepi i slabovidi),

- sa delimičnim ili potpunim oštećenjem sluha (gluvi i nagluvi),

- koji imaju poteškoće u učenju (disleksija, disgrafija, diskalkulija),

- koji imaju teškoće u govoru,

- sa hroničnim oboljenjima (hemofilija, epilepsija, dijabetes tip 1, maligna oboljenja),

- sa psihološkim ili mentalnim teškoćama.

Kandidati koji konkurišu za upis na visokoškolske ustanove u sastavu samostalne visokoškolske ustanove koja ima nadležno telo/kancelariju za podršku kandidatima i studentima sa invaliditetom dostavljaju dokumentaciju ovom telu/kancelariji\*, koje utvrđuje ispunjenost uslova za upis po Programu afirmativne mere, i to jedan od sledećih dokumenata:

- rešenje nadležnog organa o postojanju telesnog oštećenja,

- rešenje o pravu na dodatak za tuđu negu i pomoć,

- mišljenje komisije za procenu potreba za pružanjem dodatne obrazovne, zdravstvene i socijalne podrške detetu/učeniku/odraslom (Mišljenje interresorne komisije).

Ukoliko kandidat nema nijedan od ovih dokumenata, a ima objektivne zdravstvene teškoće koje utiču na obrazovanje kandidat nadležnom telu/kancelariji visokoškolske ustanove dostavlja medicinsku dokumentaciju nadležne zdravstvene institucije, koja ne sme biti starija od šest meseci i na osnovu koje se može zaključiti ispunjenost uslova za upis po Programu afirmativne mere.

Mišljenje nadležnog organa visokoškolske ustanove o sticanju uslova za upis po afirmativnoj meri, zajedno sa ostalom propisanom dokumentacijom i prijavom kandidat podnosi visokoškolskoj ustanovi u skladu sa opštim aktom ustanove.

Kandidati koji konkurišu za upis na visokoškolske ustanove koja nema nadležno telo/kancelariju za podršku kandidatima i studentima sa invaliditetom, dostavljaju dokumentaciju udruženju koje zastupa studente sa invaliditetom\* iz grada u kom se nalazi visokoškolska ustanova, a koje utvrđuje ispunjenost uslova za upis po Programu afirmativne mere, i to jedan od sledećih dokumenata:

- rešenje nadležnog organa o postojanju telesnog oštećenja,

- rešenje o pravu na dodatak za tuđu negu i pomoć,

- mišljenje komisije za procenu potreba za pružanjem dodatne obrazovne, zdravstvene i socijalne podrške detetu/učeniku/odraslom (Mišljenje interresorne komisije).

Ukoliko kandidat nema nijedan od ovih dokumenata, a ima objektivne zdravstvene teškoće koje utiču na obrazovanje kandidat udruženju dostavlja medicinsku dokumentaciju nadležne zdravstvene institucije, koja ne sme biti starija od šest meseci i na osnovu koje se može zaključiti ispunjenost uslova za upis po Programu afirmativne mere.

Kandidatu koji ispunjava uslove za upis po Programu afirmativne mere udruženje izdaje preporuku o ispunjenosti uslova za upis po afirmativnoj meri.

Preporuku udruženja o ispunjenosti uslova za upis po afirmativnoj meri, zajedno sa ostalom propisanom dokumentacijom i prijavom kandidat podnosi visokoškolskoj ustanovi u skladu sa opštim aktom ustanove.

Kandidati koji konkurišu za upis na visokoškolske ustanove koja nema nadležno telo/kancelariju za podršku kandidatima i studentima sa invaliditetom, a u gradu/opštini u kom se nalazi visokoškolska ustanova ne postoji registrovano udruženje koje zastupa studente sa invaliditetom, prilikom podnošenja prijave i propisane dokumentacije za upis na studije, visokoškolskoj ustanovi podnose, u skladu sa opštim aktom visokoškolske ustanove, i jedan od sledećih dokumenata:

- rešenje nadležnog organa o postojanju telesnog oštećenja,

- rešenje o pravu na dodatak za tuđu negu i pomoć,

- mišljenje komisije za procenu potreba za pružanjem dodatne obrazovne, zdravstvene i socijalne podrške detetu/učeniku/odraslom (Mišljenje interresorne komisije).

Ukoliko kandidat nema nijedan od ovih dokumenata, a ima objektivne zdravstvene teškoće koje utiču na obrazovanje kandidat visokoškolskoj ustanovi dostavlja medicinsku dokumentaciju nadležne zdravstvene institucije, koja ne sme biti starija od šest meseci i na osnovu koje se može zaključiti ispunjenost uslova za upis po Programu afirmativne mere.

Visokoškolske ustanove i udruženja su u obavezi da priložena dokumenta koriste samo u ovu svrhu i da ih čuvaju u skladu sa zakonom o zaštiti podataka o ličnosti.

Upis na visokoškolsku ustanovu u okviru Programa afirmativne mere upisa studenata sa invaliditetom može ostvariti kandidat koji se rangirao u okviru kvote koja je odobrena odlukom Vlade za ovu afirmativnu meru, nakon polaganja prijemnog ispita.

Nakon polaganja prijemnog ispita/ispita za proveru sklonosti i sposobnosti, kandidati iz tačke 1. rangiraju se na posebnoj rang listi, sa koje visokoškolska ustanova upisuje najviše onoliko kandidata koliko je odobreno odlukom Vlade za ovu afirmativnu meru.

Kandidati koji se na ovaj način ne upišu, rangiraju se sa ostalim kandidatima za osnovna budžetska mesta.

Prilikom upisa na više godine studija, studenti koji su upisani na osnovu Programa afirmativne mere u statusu studenata koji se finansiraju iz budžeta, ne rangiraju se sa ostalim studentima, već zadržavaju budžetski status ukoliko ostvare 36 ESPB, u skladu sa Zakonom o visokom obrazovanju.

Visokoškolska ustanova je dužna da u svom informacionom sistemu vodi evidenciju o studentima koji su na osnovu Programa afirmativne mere upisali prvu godinu studija i ostvarili pravo na finansiranje iz budžeta.

Studenti koji su upisani na osnovu Programa afirmativne mere u statusu studenata koji se finansiraju iz budžeta ostvaruju pravo na ishranu u studentskim restoranima i smeštaj u studentskim domovima, u skladu sa Zakonom o učeničkom i studentskom standardu i godišnjim konkursom za prijem studenata visokoškolskih ustanova u Republici Srbiji u ustanove za smeštaj i ishranu studenata.

\_\_\_\_\_\_\_\_\_\_\_\_

Kontakti nadležnih tela/kancelarija visokoškolskih ustanova za podršku kandidatima i studentima sa invaliditetom u sastavu:

Kancelarija za studente sa invaliditetom Univerziteta u Beogradu, Bulevar Zorana Đinđića 123b, Beograd, telefon +381 (0)65 3031261 (za kandidate koji se prijavljuju za upis na visokoškolske ustanove u sastavu Univerziteta u Beogradu)

Centar za informisanje i odnose s javnošću (Info-centar) Univerziteta u Novom Sadu, Dr Zorana Đinđića 1, Novi Sad, telefon +381 (0)64 813-8787, 021 4852043, 021 4852048 (za kandidate koji se prijavljuju za upis na visokoškolske ustanove u sastavu Univerziteta u Novom Sadu)

Kontakti studentskih organizacija koje zastupaju mlade i studente sa invaliditetom

Akademska inkluzivna asocijacija, Dimitrija Tucovića 49, Beograd, telefon: 011 3910106, e-mail: office@ush.rs

Udruženje studenata sa hendikepom Kragujevac, Svetozara Markovića 7, Kragujevac, telefon 034 330547, e-mail: ush\_kg@yahoo.com

Niško udruženje studenata sa hendikepom, Branka Miljkovića 1, Niš, telefon +381 (0)63 1055100

SMERNICE ZA PRILAGOĐAVANJE PRIJEMNOG ISPITA OSOBAMA SA INVALIDITETOM KOJE ŽELE DA UPIŠU STUDIJE U OKVIRU PROGRAMA AFIRMATIVNIH MERA UPISA LICA SA INVALIDITETOM I KANDIDATA SA INVALIDITETOM KOJI ISKAŽU POTREBU ZA PRILAGOĐAVANJEM PRIJEMNOG ISPITA

Prilikom podnošenja prijave i propisane dokumentacije za upis studenata u prvu godinu osnovnih i integrisanih studija na visokoškolskim ustanovama čiji je osnivač Republika, kandidat kome je potrebno prilagođavanje prijemnog ispita, dužan je da obavesti visokoškolsku ustanovu o tome da li su mu potrebna prilagođavanja za polaganje prijemnog ispita i koje vrste prilagođavanja su potrebna, najkasnije 20 dana pre termina određenog za polaganje prijemnog ispita i/ili ispita za proveru sklonosti i sposobnosti.

Visokoškolska ustanova ima obavezu da na osnovu dobijenih informacija, a u skladu sa mogućnostima kojima raspolaže i u meri u kojoj je to moguće, prilagodi polaganje prijemnog ispita i obezbedi posebne uslove, shodno potrebama kandidata.

Prilagođavanje prostora i uslova polaganja prijemnog ispita odnosi se na:

- obezbeđivanje pristupačnosti prostora u kojem kandidat polaže prijemni ispit;

- obezbeđivanje posebne prostorije za izradu prijemnog ispita, ukoliko je to kandidatu neophodno;

- određivanje i obezbeđivanje osobe koja će asistirati tokom izrade prijemnog ispita i/ili prisustvo personalnog asistenta, ukoliko je to kandidatu neophodno;

- obezbeđivanje uslova za korišćenje asistivne tehnologije (npr. digitron, lupa, prilagođena tastatura, laptop i sl.) tokom prijemnog ispita, za kandidate koji koriste asistivne tehnologije i

- obezbeđivanje potrebnog vremena za polaganje prijemnog ispita i dinamike polaganja ispita (kandidatu može biti produženo vreme ili raspoređeno na kraće intervale za rad, u dogovoru sa kandidatom, ukoliko je to u interesu kandidata).

Prilagođavanje testova i drugog pisanog materijala:

- za kandidate sa smetnjama vida - obezbediti testove na Brajevom pismu ili sa uvećanim formatom slova i slika. (ukoliko su u srednjoj školi osmišljeni i korišćeni neki drugi načini ispitivanja, isti treba da se koriste prilikom prijemnog ispita za tog kandidata, npr. pratilac koji će čitati pitanja ili/i upisivati odgovore);

- za kandidate sa smetnjama sluha - ukoliko je neophodno, obezbediti lice koje će uz upotrebu znakovnog jezika pomoći kandidatu u razumevanju zahteva iz testova ili dodatne instrukcije dati kandidatu u pisanoj formi;

- za kandidate sa smetnjama u kretanju i korišćenju ruku - obezbeđuju se pomoćna sredstva (asistivne tehnologije) ili lice koje će umesto kandidata upisivati odgovore u testove i

- za kandidate sa smetnjama u čitanju i pisanju i razumevanju matematičkih operacija - disgrafija, disleksija i diskalkulija - visokoškolska ustanova obezbeđuje lice koje će kandidatu pomagati u razumevanju teksta i zahteva, kao i u pisanju, tako što će umesto kandidata čitati zadatke ili usmeno date odgovore kandidata upisivati u testove.

Prilagođavanje drugih tipova zadataka

- Za izradu zadataka sa praktičnim delom (npr. laboratorijska vežba) treba uraditi neophodna prilagođavanja za kandidata ili obezbediti alternativni način provere znanja.